Pranešimas žiniasklaidai

**LR Seimo narė Rima Baškienė: Tarptautinė šeimos diena – puiki proga pagerbti darnias, gražiai vaikus auginančias šeimas**

2015 – 05 – 15

Gegužės 15 d. – Tarptautinė šeimos diena. Ar tai tik užrašas kalendoriaus lapelyje? Manau – ne. Eilę metų Seime dirbdama Šeimos ir vaiko reikalų komisijos pirmininke raginau savivaldybes rengti Šeimos dienos minėjimus, jų metu pagerbti darnias, gražiai vaikus auginančias ar tėvų paliktus vaikus globojančias šeimas bei šeimynas, joms padėti.

Džiugu, kad ši iniciatyva įgyvendinama kai kuriose savivaldybėse. Šiaulių rajono savivaldybė yra vienas iš gražių šios kilnios iniciatyvos Lietuvoje puoselėjimo pavyzdžių – pagerbti darnias, dorai vaikus auginančias šeimas. Jau ketveri metai iš kiekvienos seniūnijos renkamos ir Šeimos ambasadorės vardu nominuojamos šeimos, kurios įpareigojamos būti meilės ir tikėjimo skleidėjomis, šeimos – kaip vertybės puoselėtojomis. Tokių šeimų Šiaulių rajone jau – 45. Man didžiulė garbė būti Šiaulių rajono Šeimų švenčių globėja.

Šeimų šventė – vienas iš gražaus Šiaulių rajono moterų organizacijos „Atgaiva“ įgyvendinamo projekto „Darna ir moralė – tvirtos šeimos pagrindas“ renginių. Taip pat rengiamos konferencijos, forumai, diskusijos, piešinių parodos ir kt., akcentuojant šeimos svarbą mūsų visuomenėje. Visa tai padeda įgyvendinti ir organizuoti Šiaulių rajono savivaldybės Kultūros skyrius, kultūros centras, mokyklos. Mūsų idėjas palaiko J. E. Šiaulių vyskupas Eugenijus Bartulis, vyskupijos Šeimos centras, parapijų klebonai, rajono vadovai.

Tikiu, kad geros patirties pavyzdžių yra ir kitose savivaldybėse. Dabar geriausias laikas apie tai kalbėti, nes šeima – tai mūsų tautos ir valstybės išlikimo garantas. Šeima – tai meilė, santarvė, ramybė, pasiaukojimas, rūpestingumas, atsakomybė... Kaip sakė Motina Teresė: „Taika visame pasaulyje prasideda šeimoje, nes šeima yra tikroji meilės, bendrystės mokykla“. Svarbus kiekvienas kiekvienos institucijos sprendimas, padedantis šeimoms spręsti jų problemas.

Sveikinu visus Tarptautinės šeimos dienos proga ir linkiu, kad dvasingumas, kilnumas ir gėris padėtų austi mūsų gyvenimo drobę, kad kartu kurtumėme Lietuvos ateitį ant tvirtų doros ir moralės pamatų.

Daugiau informacijos –

Seimo narė Rima Baškienė

8 698 42173